Студентхэр гъащIэ узыншэм къыхураджэ
Белгород къалэм кооперацэмкIэ, экономикэмрэ правэмкIэ дэт университетым и къудамэу Налшык щыIэм Узыншагъэм и махуэ щекIуэкIащ. Ар къызэригъэпэщащ IуэхущIапIэм и егъэджакIуэ, социальнэ, щэнхабзэ гъэсэныгъэмкIэ къудамэм и унафэщIым и къуэдзэ ХьэфIыцIэ Эльмирэ.
Зэхыхьэм хэтащ КъБР-м щыIэ МВД-м Наркотикхэр зэрызэрагъэкIуэкIым кIэлъыплъынымкIэ и управленэм и лэжьа-кIуэ, полицэм и подполковник Давыдовэ Иринэрэ узыфэ зэрыцIалэхэмкIэ доху- тыр Хьэкъун Маринэрэ.
— ЕгъэджакIуэхэми студентхэми гъэ еджэгъуэщIэмкIэ сынывохъуэхъу, ехъулIэныгъэ фиIэу ар ефхьэкIыну си гуапэщ. Наркотик щхъухь шынагъуэм щIалэгъуалэр щыхъумэным псоми ди къару етхьэлIэн хуейщ. Абы и лъэныкъуэкIэ мыпхуэдэ зэхыхьэр егъэджэныгъэ IуэхущIапIэхэм къыщызэгъэпэщыным мыхьэнэшхуэ иIэщ. Акъылыр зыгъэутхъуэ веществохэмрэ наркотикхэмрэ зэзыхьэлIэ ныбжьыщIэхэм Iуэху мыхъумыщIэхэр къаIэщIощIэ, уголовнэ жэуапым щрашалIэ куэдрэ къохъу, узыфэ зэрыцIалэхэр къоуалIэ. А щхъухь шынагъуэм и «хъым» ихуар гъащIэм и «архъуанэм» ирилъафэу аращ. Апхуэдэхэр унагъуэми жылагъуэми яхэзэгъэжыркъым, — жиIащ Давыдовэ Иринэ.
Хьэкъун Маринэ и гугъу ищIащ акъылыр зыгъэутхъуэ веществохэмрэ наркотикхэмрэ зэзыхьэлIэхэм узыфэ зэрыцIалэхэр зэрахуэлъэм. Псом хуэмыдэу къыхигъэщащ апхуэдэхэм нэхъыбэу СПИД узыфэр къазэреуалIэр.
— Къэхутэныгъэхэм къызэрагъэлъэгъуамкIэ, ди республикэм ВИЧ-инфекцэр зиIэ сымаджэу 1000-м щIигъу щопсэу. Нэхъ шынагъуэращи, сабиитхум ВИЧ узыфэр яIэщ. Ар жылагъуэм дежкIэ Iуэху гузэвэгъуэщ. НыбжьыщIэхэр фыкъыхузоджэ акъылыр зыгъэутхъуэ веществохэм, наркотикхэм, фадэм, тутыным защывдзеину икIи гъащIэ узыншэ зэрефхьэкIыным фыхущIэкъуну, — жиIащ Хьэкъун Маринэ.
БжьыхьэлI Розэ.
Сурэтхэр Къарей Элинэ трихащ.
